Päť jazykov lásky na každý deň

Gary Chapman

This book was first published in the United States by Northfield Publishing, 820 N. LaSalle Blvd., Chicago, IL 60610 with the title The Love Languages Devotional Bible,

copyright © 2012 by Gary D. Chapman. Translated by permission.

All rights reserved.

Z anglického originálu The Love Languages Devotional Bible preložila Daniela Šinková. 

Redakčná úprava: Nadežda Lúčanská

Sadzba a dizajn: Andrej Mišina - grafickydizajner.sk

Vydala Porta libri v roku 2017 ako svoju 128. publikáciu.

Slovenské vydanie © Porta libri, 2017

Všetky práva slovenskeho prekladu vyhradené. Žiadna časť tejto knihy nesmie byť reprodukovaná, uložená do informačných systémov ani inak rozširovaná (elektronicky alebo mechanicky) bez predchádzajúceho písomného súhlasu vydavateľa.

Porta libri

Legionárska 4

811 07 Bratislava

Telefón: 02 – 55 64 08 68

porta@porta.sk

www.porta.sk

ISBN 978-80-8156-222-8

Žiadna časť tejto knihy nesmie byť reprodukovaná, uložená do informačných systémov ani inak rozširovaná (elektronicky alebo mechanicky) bez predchádzajúceho písomného súhlasu vydavateľa.

1. týždeň

Pondelok

Manželstvo ako partnerský vzťah

Prečítajte si Genezis 1,26-31.

Manželstvo je partnerský, nie vlastnícky vzťah. Manželka nie je trofej, ktorú možno získať dvorením a potom vyvesiť na stenu hneď vedľa cenného desatoráka, kde ju budú môcť obdivovať iní. Manžela zas netreba krotiť, aby sa z neho stal šarmantný a poddajný živiteľ rodiny.

Milujúci manžel vníma svoju manželku ako partnerku, ako živého človeka, s ktorým má vzťah. Nie je niekým, nad kým treba panovať, koho treba ovládať, aby muž uspokojil vlastné túžby. Jeho manželka je človekom, ktorého treba spoznať a od ktorého sa môže učiť.

Predstava manželky ako partnerky je taká stará ako literatúra. Podľa príbehu o stvorení z knihy Genezis bola žena vytvorená z mužovho rebra, čo názorným spôsobom poukazuje na jej rolu partnerky. Muž a žena dostali príkaz naplniť zem a vládnuť nad rybami v mori, vtákmi v povetrí, aj inými živými tvormi. Muž nedostal príkaz podrobiť si manželku. Dostal príkaz stať sa s ňou jedným telom.

Medzi mužmi a ženami sú zjavné rozdiely, no Božím zámerom bolo, aby sa vďaka týmto rozdielom dopĺňali. Manžel, ktorý vo svojej manželke vidí partnerku, urobil prvý krok k tomu, aby sa stal v manželstve milujúcim vodcom.

V ďalšom štúdiu na tému manželstva vám pomôžu tieto texty:

Efezanom 5,22- 23, Kolosanom 3,18-25, 1. Petrov 3,1-7.

Nájdite si čas na modlitbu, buď každý sám, alebo spolu, a proste Boha, aby...

• vaše manželstvo mohlo spieť k milujúcemu, rovnocennému partnerstvu,

• vám pomohol navzájom sa dopĺňať a oceňovať vaše odlišnosti,

• vás zjednocoval tak, aby ste boli jedno.

AK MÁTE VIAC ČASU...

Prediskutujte tieto otázky, alebo o nich popremýšľajte:

• V akej oblasti sa nám darí byť rovnocennými partnermi? Pozrite sa na rôzne aspekty manželského vzťahu: priatelia, milenci, spolubývajúci, finanční partneri, rodičia (ak máte deti).

• Čo podľa vás znamená, že manžel má byť v manželstve „milujúcim vodcom“?

• Akú jednu konkrétnu vec môžem spraviť preto, aby si cítil/a, že si ťa ako partnera/partnerku vážim?

Utorok

Hlboká jednota

Prečítajte si Genezis 2,4-25.

Ľudské srdce túži po spoločenstve. Sme spoločenské bytosti. Sám Boh povedal Adamovi: „Nie je dobré človekovi byť samému.“ (Genezis 2,18) Takto Boh uvažoval ešte pred pádom ľudstva, v čase, keď mal muž vrúcne, osobné spoločenstvo s Bohom. Napriek tomu Boh dospel k záveru, že to nestačí.

Boh odpovedal na mužovu potrebu stvorením ženy (pozri Genezis 2,18). Hebrejské slovo, ktoré je tu použité, doslovne znamená „tvárou v tvár“. Boh stvoril bytosť, s ktorou by muž mohol mať vzťah tvárou v tvár, hlboký osobný vzťah, v ktorom muž a žena tvoria nerozlučiteľnú jednotu uspokojujúcu najhlbšie túžby ľudského srdca. Manželstvo bolo Božou odpoveďou na najhlbšiu potrebu ľudstva – zjednotenia života s iným človekom.

Táto jednota má preniknúť všetky stránky života – intelektuálnu, spoločenskú, duchovnú, emocionálnu aj fyzickú. K takejto jednote nedôjde bez hlbokého a pretrvávajúceho záväzku, ktorý má v súlade s Božím zámerom sprevádzať manželstvo. Manželstvo nie je zmluva, ktorá človeka oprávňuje na sexuálne spolunažívanie. Nie je to len spoločenská inštitúcia, ktorá má zabezpečiť starostlivosť o deti. Je viac ako nejaká klinika duševného zdravia, kde nachádzame potrebnú emocionálnu podporu. Je viac ako prostriedok na získanie spoločenského postavenia alebo finančného zabezpečenia. Hlavný cieľ manžel-

stva dokonca nedosiahneme ani

vtedy, keď sa manželstvo stane zdrojom lásky a spoločenstva, aj keď sú tieto veci veľmi cenné.

Najvyšším zmyslom manželstva je spojenie muža a ženy na najhlbšej možnej úrovni a vo všetkých oblastiach života, ktoré manželom poskytuje najvyššie možné uspokojenie a najlepšie slúži Božím zámerom pre ich životy.

V ďalšom štúdiu na tému manželstva vám pomôžu tieto texty:

Príslovia 18,22, Kazateľ 4,12, 1. Korinťanom 7,1-40.

Nájdite si čas na modlitbu, buď každý sám, alebo spolu, a proste o hlbokú jednotu vo vašom manželstve.

AK MÁTE VIAC ČASU...

Prediskutujte tieto otázky, alebo o nich popremýšľajte:

• Prečo skutočnej jednote v manželstve predchádza hlboký, pretrvávajúci záväzok?

• Máte vo svojom okolí manželský pár, ktorý obdivujete a v ktorom podľa vás medzi manželmi vládne hlboká jednota? Prečo sa im podľa vás v manželstve darí?

• V akých oblastiach nášho manželstva cítime namiesto jednoty osamelosť alebo nesúlad? Tieto pocity nám signalizujú, že v týchto oblastiach potrebujeme rásť.

Streda

Jeho a jej

Prečítajte si Genezis 3,16-19.

Keď Adam s Evou zhrešili, Boh im vymeral odlišné tresty. Boží súd nad Evou bol, že pri rodení detí bude cítiť bolesť. Súvisel teda s jej jedinečnou rolou a nijako sa nedotýkal mužovej úlohy v reprodukčnom procese. Boží súd nad Adamom spočíval vo frustrácii z práce. Adam bol roľník a obrábanie pôdy mu mali znepríjemňovať tŕne a bodliaky.

Obidva súdy sa mali stať neustálou pripomienkou dôsledkov hriechu a každý z nich bol šitý na mieru. Rozsudok nad Evou súvisel s jej jedinečnou úlohou matky (týkal sa prvej časti Božieho plánu z Genezis 1,28 – „Ploďte sa a množte sa“) a Adam svojmu rozsudku čelil každý deň na poli, kde zabezpečoval potravu pre svoju rodinu (týkal sa druhej časti Božieho plánu, aby si podmanili zem).

Manželka je tu najmä tá, ktorá rodí deti, a manžel ten, kto ich živí, no tieto úlohy netreba považovať za nemenné normy. V poľnohospodárskej spoločnosti má roľníkova manželka významný podiel na úspechu hospodárstva a Adam mal nepochybne aj povinnosti súvisiace s výchovou detí. Biblický dôraz na výchovu detí sa vždy kladie na „rodičov“, nie na „matky“. To, s čím sa stretávame v tejto kapitole, je myšlienka rôznych povinností v manželstve, pričom dôraz sa kladie na tímovú prácu pri dosahovaní Božích cieľov.

V ďalšom štúdiu na tému manželstva vám pomôžu tieto texty:

Efezanom 5,22- 23, Kolosanom 3,18-25, 1. Petrov 3,1-7.

Nájdite si pár minút na modlitbu, buď každý sám, alebo spolu. Proste Boha, aby vám pomohol prijať vaše odlišné roly v manželstve a pracovať ako tím pri dosahovaní Božích cieľov vo vašom živote.

AK MÁTE VIAC ČASU...

Prediskutujte tieto otázky, alebo o nich popremýšľajte:

• Pociťujete vo svojom živote dôsledky rozsudku, ktorý bol vynesený nad vaším pohlavím? V akom smere?

• Vnímate svoje roly ako nemenné, alebo ako flexibilné? Aké povinnosti sú jednoznačne tvoje, moje alebo naše?

Štvrtok

V požiari konfliktov

Prečítajte si Genezis 13,5-18.

Začalo to iskriť, schyľovalo sa k požiaru. Abrámove a Lótove stáda sa tak rozrástli, že zem už nedokázala uživiť všetky zvieratá. Následkom toho vznikol spor medzi pastiermi, ktorý postupne prerástol do sporu medzi Abrámom a Lótom.

Abrám mohol nechať pastierov hašteriť sa, alebo mohol nástojiť na svojich právach staršieho a vodcu rodiny. On však ukázal zbehlosť v urovnávaní konfliktov. Pokorne prišiel za Lótom, navrhol mu prijateľné riešenie a rozhodol sa dohodnúť mier. Správal sa k Lótovi natoľko úctivo, že mu dovolil vybrať si pre seba sviežu, úrodnú zem.

Vďaka Abrámovmu postoju bol požiar zažehnaný. Keď naraz hovoria dvaja ľudia – či už ide o súperiacich pastierov, rodinných príslušníkov alebo partnerov –, nikto nepočúva. Dôsledkom je, že nedochádza ku komunikácii. Zmysluplný rozhovor musí obsahovať hovorenie aj počúvanie. Vyzerá to jednoducho, no napriek tomu 87 percent ľudí v rozvodovom konaní tvrdí, že ich hlavným problémom je neschopnosť komunikovať.

Počúvanie sa začína postojom. Ak sa rozhodnem veriť, že každý človek, ktorého stretnem, je stvorený na Boží obraz, že to, ako rozmýšľa a čo cíti, je dôležité, potom som pripravený počúvať. Ak si myslím, že svet sa točí okolo mňa, že dôležité sú len moje predstavy, prečo by som mal počúvať niekoho iného? Mnohé manželské páry nemajú problém s komunikáciou. Majú problém s postojom.

V ďalšom štúdiu na tému konfliktov vám pomôžu tieto texty:

Príslovia 15,1, Matúš 5,38-39, Jakub 4,1-2.

Nájdite si čas na modlitbu, buď každý sám, alebo spolu, a proste Boha, aby vám...

• pomohol s pokorou pristupovať ku konfliktom, ktoré tento týždeň vzniknú,

• pomohol vnímať hodnotu každého človeka, a to, že sa oplatí počúvať Ho,

• ukázal, ako riešiť konflikty vo vašom manželstve.

AK MÁTE VIAC ČASU...

Prediskutujte tieto otázky, alebo o nich popremýšľajte:

• Čo považujete za obdivuhodné na tom, ako Abrám vyriešil tento háklivý konflikt?

• Čo podľa vás znamená záverečná veta, že mnohé manželské páry majú problém s postojom?

• Ako by sme sa mohli zlepšiť v úctivom a aktívnom počúvaní?

Piatok

Boží priateľ

Prečítajte si Genezis 15,1-21.

V Jakubovi 2,23 je Abrahám označený za Božieho priateľa: „Abrahám uveril Bohu a to sa mu počítalo za spravodlivosť. A bol nazvaný Božím priateľom.“

Vzťah Abraháma s Bohom mal niekoľko rozmerov. Abrahám pristupoval k Bohu s hlbokou úctou, nazýval Ho „Hospodinom, Najvyšším Bohom, Tvorcom neba a zeme“. (Genezis 14,22) Abrahám sa podriaďoval Bohu ako svojmu Majstrovi a poslúchal Božie pokyny, aj keď boli často tajuplné. Nešlo však o plochý, jednostranný vzťah. Boh považoval Abraháma za svojho priateľa. To je veľmi osobná, láskyplná pocta.

Ich priateľstvo je zrejmé z ich rozhovorov. Boh sa často osobne rozprával s Abrahámom. V Genezis 15 máme podrobne zachytený jeden z ich rozhovorov, v ktorom Abrahám úctivo, ale nástojčivo kladie Bohu otázky. Skôr než Boh odsúdil skazenú Sodomu, povedal si: „Môžem tajiť pred Abrahámom, čo chcem urobiť?“ (Genezis 18,17) Boh pred Abrahámom nezatajil svoje úmysly, dokonca začal s Abrahámom viesť dialóg. Trpezlivo počúval, ako sa Ho Abrahám snaží presvedčiť, aby nezničil spravodlivých žijúcich medzi skazenými. Vyjednávali a Boh súhlasil, že mesto ušetrí, ak sa v ňom nájde aspoň desať spravodlivých. Keď sa desať spravodlivých nenašlo, Boh najprv zachránil Abrahámovho synovca Lóta s rodinou a až potom zničil Sodomu.

Aj my môžeme byť Božími priateľmi. V žalmoch sa často hovorí o Božej láske voči tým, ktorých stvoril, a o Jeho túžbe priblížiť sa im a venovať im pozornosť. „Hospodin je blízky všetkým, čo ho vzývajú, všetkým, čo ho vzývajú úprimne.“ (Žalm 145,18)

V ďalšom štúdiu na tému vzťahu s Bohom vám pomôžu tieto texty:

Ján 6,55-59, Rimanom 6,23 a 12,1-21

Veďte s Bohom skutočný dialóg. Úprimne Mu povedzte, čo máte na srdci, potom sa odmlčte a počúvajte, čo vám odpovie. Ďakujte Mu za to, že môžete k Nemu pristupovať, a za to, že je pri vás.

AK MÁTE VIAC ČASU...

Prediskutujte tieto otázky, alebo o nich popremýšľajte:

• Ako môžeme pristupovať k Bohu s náležitou úctou a zároveň dôverne ako k priateľovi?

• Považujete sa za Božieho priateľa? Prečo áno, prečo nie?

• Máte pocit, že Boh je blízko pri vás?

Víkend 

Spoločnými silami

Prejdite si toto biblické štúdium každý sám, alebo spolu. Ak ho budete prechádzať samostatne, pokúste sa nájsť si v priebehu budúceho týždňa čas na rozhovor o tom, čo ste sa dozvedeli.

1. Prečítajte si Genezis 17,15-22. O tom, že Boh dal sľub Abrahámovi, počúvame často, ale akým spôsobom zahrnul Boh do svojho sľubu aj Sáru?

2. Aké konkrétne sľuby dáva Boh v týchto veršoch Sáre?

3. V čom museli podľa vás Abrahám a Sára spolupracovať, aby sa v ich živote mohli naplniť Božie sľuby?

4. Ako mohla spoločná vízia a cieľ pomôcť Abrahámovi a Sáre v ťažkostiach spojených s tým, že sa stali rodičmi v staršom veku?

5. V každom manželstve sa nájdu veci, ktoré odvádzajú pozornosť manželov a sťažujú im tímovú prácu. Čo sťažuje tímovú prácu vo vašom manželstve?

6. Čo konkrétne (jednu vec) by ste mohli spraviť preto, aby ste vo svojom manželstve posilnili zmysel pre tímovú prácu?

Genezis 17,15-16

„Potom Boh povedal Abrahámovi: Svoju manželku Saraj už nebudeš volať Saraj, lebo jej meno bude Sára. Ja ju požehnám a dám ti z nej syna. Požehnám ju a stane sa matkou národov; vyjdú z nej králi národov.

Čo s tým?

Opíšte počas nasledujúceho týždňa jednou alebo dvoma vetami spoločný cieľ, ktorý môže mať pre vás a vášho partnera Boh. Je možné, že existuje viac než jedna správna odpoveď, tak si nelámte hlavu nad formulovaním dokonalej vety. Radšej toto cvičenie použite na to, aby vás podnietilo v poznávaní Božích plánov pre vaše manželstvo.

2. týždeň

Pondelok  

Rozkoš

Prečítajte si Genezis 18,1-15.

Genezis 18 zachytáva príbeh o tom, ako Abrahám a Sára dostali správu, ktorá im zmenila život. Boží posol im oznámil, že budú mať syna. Výborný nápad, ale Abrahám mal sto a Sára deväťdesiat rokov. Keď to Sára počula, v duchu sa zasmiala: „Teraz, keď som už stará, mám myslieť na rozkoš?“ (Genezis 18,12)

Sárina prvá reakcia nesúvisí s tým, že sa jej má narodiť dieťa, ale že má pocítiť fyzickú rozkoš. Hebrejské slovo preložené ako „rozkoš“ je v Starej zmluve použité len na tomto mieste. Sára si spomína na rozkoš, ktorú jej prinášal pohlavný akt. Je stará. Aj keď jej telo už nefunguje tak ako predtým, nie je ešte pristará na to, aby si nepamätala, že to bolo príjemné.

Veľpieseň je plná ilustrácií rozkoše, ktorú prináša sexuálna stránka manželstva (pozri 6,1-9 a 7,1-10). Použité obrazy môžu byť našej kultúre cudzie, no zámer je jasný: manželskí partneri sa majú tešiť zo svojej mužskosti a ženskosti.

Láska, okrem iného, túži robiť to, čo partnerovi prináša pôžitok. Pohlavný styk v manželstve je preto veľmi dôležitým vyjadrením lásky. Ide o jeden z najsilnejších prejavov lásky. Manžel má tešiť svoju manželku a manželka má tešiť svojho manžela. Práve oddanie sa jeden druhému je najvyšším vyjadrením lásky.

V ďalšom štúdiu na tému sexu vám pomôžu tieto texty:

Príslovia 5,19, Veľpieseň 7,1-10, 1. Korinťanom 1,1-7.

Proste Boha, aby vám dal zdravý pohľad na sex ako na nádherné vyjadrenie lásky v manželstve a príležitosť dopriať pôžitok partnerovi.

AK MÁTE VIAC ČASU...

Prediskutujte tieto otázky, alebo o nich popremýšľajte:

• Prečo je sexuálna rozkoš dobrá vec?

• Aký je súvis medzi sexuálnou rozkošou a láskou?

• Čo môžeme spraviť preto, aby sme dokázali otvorenejšie hovoriť o sexe a o tom, ako si navzájom spôsobovať rozkoš?

Utorok

Vzájomné obohacovanie

Prečítajte si Genezis 20,1-18.

Biblia sa nehanbí poukazovať aj na menej lichotivé stránky „hrdinov viery“. Dôkazom toho je aj príbeh Abraháma zapísaný v Genezis 20. Abrahám tvrdil kráľovi Abimelechovi, že Sára je jeho sestra. Bál sa, že keby Abimelech vedel, že je to jeho manželka, zabil by ho, aby si ju mohol vziať za ženu. Inak povedané, Abrahám riskoval svoj vzťah so Sárou, len aby zachránil seba. Jeho postoj je diametrálne odlišný od Božieho pohľadu na to, ako by mali o seba dbať manželia. Boh chce, aby sme sa rozhodli pre postoj lásky.

Jedna manželka to vyjadrila takto: „Som rozhodnutá starať sa o manželovo dobro. Chcem robiť všetko preto, aby som bola prínosom pre jeho život a pomohla mu dosiahnuť jeho životné ciele.“ Ak má jej manžel rovnaký postoj vo vzťahu k nej, spolu nájdu také riešenia konfliktov, ktoré budú prospievať obom. Sebectvo je opakom lásky. Sebeckí ľudia sa snažia vnútiť svoju vôľu iným. Je pre nich dôležité, aby „bolo po mojom“. Tí, ktorí sa ľúbia, sa však snažia robiť veci, ktoré sú najlepšie pre ich partnera.

V ďalšom štúdiu na tému sebectva vám pomôžu tieto texty:

Žalm 119,36, Rimanom 2,8, 1. Korinťanom 13,4-6.

Nájdite si čas na modlitbu, buď každý sám, alebo spolu. V modlitbe...

• ďakujte Bohu za to, že vám dal niekoho, kto vás ochráni pred egocentrizmom,

• proste Boha, aby vám odhalil oblasti, v ktorých nie ste pre partnerov život prínosom,

• proste Boha, aby požehnal vašu snahu uviesť veci vo vzťahu s partnerom na správnu mieru.

AK MÁTE VIAC ČASU...

Prediskutujte tieto otázky, alebo o nich popremýšľajte:

• Ide vám o dobro vášho partnera? Ako to dávate najavo?

• Myslíte si, že vášmu partnerovi ide o vaše dobro? Ako to dáva najavo?

• Aké konkrétne kroky môžete tento týždeň podniknúť pre to, aby ste obohatili život svojho partnera a dali najavo, že vám ide o jeho dobro?

Koniec ukážky